Predkladacia správa

Na základe zákona NR SR č. 139/2003, ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov a ktorým sa dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, prechádzajú kompetencie vo vodnom hospodárstve z Ministerstva pôdohospodárstva SR na Ministerstvo životného prostredia SR.
Významnou oblasťou, zabezpečovanou odvetvím vodného hospodárstva, je ochrana pred povodňami. Minister rezortu, do ktorého patrí vodné hospodárstvo, je podľa štatútu Ústrednej povodňovej komisie, schváleného uznesením vlády SR č. 548/1993 predsedom Ústrednej povodňovej komisie, ktorá je rozhodujúcim orgánom vlády SR na úseku ochrany pred povodňami.  
Po prechode kompetencií z Ministerstva pôdohospodárstva SR na Ministerstvo životného prostredia SR je preto potrebné vykonať príslušné zmeny v zložení Ústrednej povodňovej komisie. Nadväzne budú vykonané zmeny aj v Štatúte Ústrednej povodňovej komisie, v Technickom štábe Ústrenej povodňovej komisie a v Operačných skupinách dotknutých rezortov.
Predložený materiál nebude mať finančný, ekonomický, environmentálny vplyv ani vplyv na zamestnanosť.
Materiál bol predmetom medzirezortného pripomienkového konania, ktorého vyhodnotenie je súčasťou predloženého materiálu.
Materiál sa na rokovanie vlády SR predkladá bez rozporu.